arnastofnun/IGC-2024 huggingface dataset:
Fylgi Framsóknar ofmetið (BJ)

Margar skoðanakannanir hafa sýnt mikið fylgi Framsóknarflokksins sem örugglega er rétt. Aðferðins sem beitt er ofmetur þó líklega fylgi flokksins.

Í könnunum MMR er spurt þriggja spurninga:

1: „Ef kosið yrði til Alþingis í dag, hvaða flokk myndir þú kjósa?“.

Þeir sem svöruðu „Veit ekki/óákveðin(n)“ við spurningu 1 voru því næst spurðir spurningar

2: „En hvaða flokkur yrði líklegast fyrir valinu?“.

Ef aftur var svarað „Veit ekki/óákveðin(n)“ þá voru þátttakendur að lokum spurðir spurningar

3: „Hvort er líklegra að þú kysir Sjálfstæðisflokkinn eða einhvern hinna flokkanna?“.

Fjölda þeirra sem svaraði „einhvern hinna“ í spurningu 3 var skipt milli annarra flokka en Sjálfstæðisflokksins í sama hlutfalli og fylgi þeirra var skv. spurningum 1 og 2.

Þetta gefur örugglega ágæta hugmynd um fylgi Sjálfstæðisflokksins, en þegar Framsóknarflokkurinn er kominn með svo mikið fylgi sem raun ber vitni og straumur virðist liggja milli B og D en minna milli annarra flokka og þessara tveggja skekkist myndin.

Í ljósi fylgisaukningar Framsóknar er líklegt að kjósendur sem vilji kjósa hana hafi fremur ákveðið sig en hinir. Þess vegna er ólíklegt að Framsókn eigi jafnstóran hlut í óvissufylginu og „vinstri“ flokkarnir.

Segjum að í könnun hafi 1.000 manns svarað. (Gleymum þeim sem ætla að skila auðu, ekki mæta á kjörstað o.s.frv.) Niðurstöðurnar eru hér að neðan skv. aðferð MMR og annarra könnuða:

xml:namespace prefix = "o" ns = "urn:schemas-microsoft-com:office:office" /?

Þessi úrslit eru í stíl við niðurstöðu MMR í dag.

En ef Framsóknarflokkurinn á minni hluta í þeim óákveðnu sem ekki kjósa X-D, til dæmis 20% sem gæti líka verið fullhátt, en notum þá tölu, þá fæst eftirfarandi tafla:

Loks skipti ég svo þeim sem nefndir eru aðrir í samræmi við könnun MMR í dag. Þá er niðurstaðan:

Aðferðin ýkir sem sé fylgi Framsóknarflokksins og bætir tveimur þingmönnum við hann sem gætu lent á Sjálfstæðisflokki, Samfylkingu, BF eða VG. Ef Framsókn á enn minni hluta í óvissufylginu er líklegt að flokkurinn fái færri þingmenn, allt niður í 13, og Samfylking, BF og VG bæti við sig.
4. tbl. tímaritsins Ský er komið út

Ólafur Arnalds, tónlistarmaður prýðir forsíðuna að þessu sinni. Í blaðinu er ítarlegt og fróðlegt viðtal við Ólaf sem ásamt Björk og Sigurrós er orðinn eitt þekktasta vörumerki landsins á tónlistarsviðinu. Ólafur hlaut nýverið Óskarsverðlaun breska kvikmynda-iðnaðarins (BAFTA) fyrir tónlist sem hann samdi við sjónvarpsþættina Broadchurch. Rætt er við Inga Rúnar Birgisson, Íslandsmeistara unglinga í golfi sem hefur sýnt frækilegan árangur þrátt fyrir ungan aldur. Fjallað er um eina fjöldamorð Íslandssögunnar, Spánverjavígin svokölluðu í fróðlegri grein eftir Pál Ásgeir Ásgeirsson. Sérstakur blaðauki er helgaður námskeiðum og endurmenntun og kynna ýmis fyrirtæki þjónustu sína á því sviði. Margt annað fjölbreytt og skemmtilegt efni er að finna í blaðinu sem vert er að lesa.

Hægt er að nálgast eintak af tímaritinu hjá Útgáfufélaginu Heimi hf. í Borgartúni 23, á Reykjavíkurflugvelli og í öllu innanlandsflugi Flugfélags Íslands.
Spjallað um veðrið (BJ)

Ég hef aldrei verið einn þeirra sem hafa mikinn áhuga á veðri. Þegar ég bjó í Bandaríkjunum fyrir mörgum áratugum var ekki hringt milli landa á hverjum degi. Mínútan kostaði fúlgur fjár og sambandið var slæmt. Það lá í gegnum miðstöð í borginni þar sem ég bjó á Flórída, í aðra í Fíladelfíu sem aftur hafði samband við Montreal en hún gat loks náð til Íslands. Það var því ekki skrítið að verðið væri hátt fyrst það þurfti að halda öllu þessu fólki uppi.

Þess vegna fór það í taugarnar á mér þegar við fengum fyrsta samtal frá Íslandi og ég hlakkaði til að heyra fréttir af vinum og vandamönnum þá var fyrsta spurning pabba: „Hvernig er veðrið hjá ykkur?“ Af því að ég var prúður piltur svaraði ég hratt og vel, en þegar mamma kom í símann nokkru síðar og spurði aftur um veðurfar átti ég mjög erfitt með að svara ekki: „Til hvers ertu að spyrja um það? Hér er alltaf heitt og stundum rignir og stundum ekki. Þetta svar kostaði 100 dollara.“

„Hvernig ætli veðrið verði um helgina?“ spyr fólk og ég svara afundinn: „Hverju breytir það? Veður er. Ég ætla ekki að láta það stjórna mínu lífi.“ Flestir spyrja mig bara einu sinni að þessu, þannig að ég virðist koma mínum skilaboðum sæmilega til skila.

Miðað við svona mikinn og almennan áhuga á veðrinu skyldi maður ætla að fólk væri afar minnugt um nýlegar loftslagsbreytingar en það er öðru nær. Allt sem vinir mínir muna er að sumarið í fyrra var frámunalega lélegt, síðasta vika vindasöm og um síðustu helgi hellidemba. „Nú já“, segi ég og klóra mér í hausnum. „Mig minnti að það hefði verið logn og blíða, sumarsól.“

Í gamla daga kunnu menn að lýsa alvöruveðrum. Á 17. öldinni fengu vetur sérstakt heiti; lurkur (1601), píningsvetur (1602), svellavetur (1625), jökulvetur (1630), hvíti vetur (1633), glerungsvetur (1648), hestabani (1696), vatnsleysuvetur (1697). Haustið 1615 brotnuðu skip inni í fjörðum vestur í hafísum um miðjan september.

Núna segjum við veturinn 2011-12 eða veturinn tólf til þrettán. Hver man þá? Ef þeir fengju alvörunöfn yrðu þau eflaust birtingur, ljúflingur eða frostleysa.

Þess vegna segi ég: Spörum samræður um veðrið þangað til við höfum um eitthvað að tala.

Benedikt Jóhannesson [email protected]

Fæddur rigningarsumarið 1955.

Þessi pistill var leiðari Skýja.
Sumarblað Skýja er komið út

Glæsilegt sumarblað tímaritsins Skýja er komið út. Þetta er 3. tölublað ársins. Forsíðuviðtalið er við stjörnuleikkonuna Heru Hilmarsdóttur sem sló eftirminnilega í gegn í kvikmyndinni Vonarstræti. Hún er jafnframt umtalaðasta leikkona landsins; ung, hæfileikarík og með metnað til að ná langt. Fjallað er um Aron Jóhannsson, Íslendinginn í liði Bandaríkjanna á HM í Brasilíu. Þá fer Ský yfir stjörnurnar á HM. Í blaðinu er fjallað um helstu bæjarhátíðir landsins sem setja svip sinn á sumarið. Má þar nefna Bræðsluna í Borgarfirði, Þjóðhátíð í Eyjum, Eina með öllu á Akureyri, Mærudaga á Húsavík, Mýrarboltann á Ísafirði o.m.fl. Menningarumfjöllun um bækur, kvikmyndir, tónlist o.fl. er á sínum stað ásamt margvíslegu öðru efni. Tryggðu þér eintak af Skýjum í innanlandsflugi Flugfélags Íslands eða með því að hlaða niður eintaki hér á vefnum.
Glæsilegt 1. tbl. Skýja 2014 er komið út

Glæsilegt 1. tbl Skýja árið 2014 er komið út. Í blaðinu er að finna ítarlegt viðtal við Ragnheiði Gröndal söngkonu og lagahöfund. Auk þess eru viðtöl við Jónas Ingimundarson, píanóleikara og Hafliða Vilhelm

sson, rithöfund. Fjallað er um Christian Ronaldo, einn besta knattspyrnumann heims. Íslensku keppendunum á vetrarólympíuleikunum eru gerð skil. Þá er bóka - og tónlistargagnýnin á sínum stað ásamt fjölmörgu öðru áhugaverðu efni. Blaðið er rúmlega 50 blaðsíður að þessu sinni.

Ský er dreift ókeypis í öllu innanlandsflugi Flugfélags Íslands. Blaðið er sígilt menningarblað og höfðar jafnt til höfuðborgarsvæðisins sem landsbyggðarinnar. Vinsælt er að auglýsa í blaðinu og er auglýsendum bent á að hafa samband við Ýr Þrastardóttur, auglýsingastjóra Skýja [email protected].
Fjölmenni í veislu til heiðurs Róbert Guðfinnssyni - Manni ársins 2014

Fjölmargir komu á Hótel Sögu mánudaginn 29. desember til þess að heiðra Róbert Guðfinnsson, sem var maður ársins í viðskiptalífinu hjá Frjálsri verslun. Ólöf Nordal innanríkisráðherra afhenti verðlaunaskjalið eftir að Jón G. Hauksson lýsti valinu. Róbert flutti svo þakkarræðu.

Þau Þóra Einarsdóttir og Jónas Ingimundarson skemmtu svo gestum með söng og leik.

Hér má sjá myndir úr hófinu.
Róbert Guðfinnsson maður ársins hjá Frjálsri verslun

Róbert Guðfinnsson, athafnamaður á Siglufirði, er maður ársins í atvinnulífinu á Íslandi árið 2014. Hann hefur fjárfest fyrir á fjórða milljarð í heimabyggð sinni á Siglufirði í líftækni og ferðaþjónustu, að mestu fyrir eigið fé sem hann hefur flutt til landsins og er afrakstur af erlendri starfsemi hans í sjávarútvegi og fiskeldi. Hann fær viðurkenninguna í veglegu hófi sem Frjáls verslun heldur honum til heiðurs í dag á Radisson Blu Hótel Sögu.

Í mati sínu lagði dómnefndin til grundvallar stórhug og framsæknar fjárfestingar hans í siglfirsku samfélagi sem tengjast fjárfestingarstefnu um sameiginleg verðmæti og samfélagslega ábyrgð til góðs fyrir íslenskt samfélag, þekkingu og menningu.

Róbert fjárfestir bæði í innviðum siglfirsks samfélags samhliða einkafjárfestingum sínum – og styðja þær fjárfestingar vel við hvor aðra. Það er fjárfestingarstefna sem kennd hefur verið við sameiginleg verðmæti í stjórnun.

Markmið hans er að Siglufjörður verði með þá breidd í atvinnulífi, menntun, þekkingu og bæjarlífi sem geri kaupstaðinn eftirsóknarverðari fyrir aðra til að hefja þar starfsemi sem krefst þekkingar og menntunar – og dragi þannig til sín menntaða einstaklinga í auknum mæli.

Hann hefur fjárfest í líftækni; byggir nýja líftækniverksmiðju, auk þess sem hann hefur keypt gömlu SR-mjöls verksmiðjurnar á Siglufirði undir þá starfsemi. Hann opnar nýtt hótel á komandi sumri við smábátahöfnina. Hann rekur þegar tvo veitingastaði við hafnarbakkann í gömlum húsum sem hann gerði upp af myndarskap. Þá hefur hann lagt fé í byggingu nýs golfvallar og skíðasvæði bæjarins. Auk þess að snyrta til í kringum smábátahöfnina og gert þar svæði, sem áður var moldarsvað, að blakvelli og minigolfvelli.

Þetta er í 27 sinn sem Frjáls verslun útnefnir mann ársins í atvinnulífinu og eru þetta elstu viðskiptaverðlaun á Íslandi.

Tilgangur verðlaunanna er að vekja athygli á því sem vel er gert í atvinnulífi á Íslandi og hvetja með þeim hætti til aukins framtaks í viðskiptum og athafnasemi á meðal landsmanna.
Hvernig stjórnendur eru þeir?

Frjáls verslun er með afar umfangsmikla úttekt á forstjórum tíu stærstu fyrirtækja landsins í nýjasta tölublaðinu. Hvað eiga forstjórarnir sameiginlegt og hvað skilur þá að. Þetta er stórfróðleg lesning. Úttektin á forstjórunum er unnin í samvinnu við sex þekkta menn í viðskiptalífinu sem þekkja mjög vel til umræddra forstjóra. Ekki var leitað til undirmanna þeirra. Kaupið blaðið og sjáið hvað þeir segja um forstjórana tíu.

Af öðru efni í blaðinu má nefna Græjur ársins 2014, háflug fjögurra íslenskra flugfélaga en þau velta um 200 milljörðum króna og þá er afar merkileg úttekt á afsögnum íslenskra ráðherra.

Hinir föstu, fimmtán álitsgjafar Frjálsrar verslunar eru á sínum stað. Ragnar Árnason prófessor ræðir að þessu sinni um kreppuna í mennta- og heilbrigðiskerfum þjóðarinnar. Stefanía Óskarsdóttir ber saman afsögn Hönnu Birnu og Nixons, forseta Bandaríkjanna á sínum tíma. Það eru nokkur líkindi með lekamálinu og Watergate-hneykslinu.

Tólf ráðherrar hafa sagt af sér á Íslandi frá árinu 1918 og er birt afar fróðleg fréttaskýring um afsagnir ráðherranna og ástæður hverju sinni.
Minna horft í baksýnisspegilinn

Guðmundur Jóhann Jónsson, forstjóri tryggingafélagsins Varðar, er í hópi stjórnenda sem sitja fyrir svörum í bók Frjálsrar verslunar, 300 stærstu. Hann segir að stjórnendur horfi í auknum mæli fram á veginn í stað þess að rýna í baksýnisspegilinn.

1. Hvar finnst þér hafa tekist best til í viðskiptalífinu undanfarið ár?

Það er komið betra jafnvægi á viðskiptalífið. Stjórnendur horfa í auknum mæli fram á veginn í stað þess að rýna í baksýnisspegilinn. Við byggjum ofan á þessa stöðu.

2. Hverjir eru helstu veikleikar íslensks viðskiptalífs?

Það er klárlega veikleiki hversu lokað landið er. Við aukum súrefnið með því að heimila innlendum fyrirtækjum að fjárfesta erlendis og erlendum að fjárfesta áhyggjulaust á Íslandi. Þurfum að afnema höftin.

3. Hvaða þrír lykilþættir í stjórnun finnst þér mikilvægastir?

a. Skýr framtíðarsýn

b. Sigurvilji

c. Heiðarleiki

4. Finnst þér lífeyrissjóðir orðnir of áhrifamiklir í viðskiptalífinu?

Lífeyrissjóðirnir eru gríðarlega fjársterkir og sem slíkir hafa þeir mikið forskot á aðra fjárfesta. Það er mikilvægt að þeir misbeiti ekki styrk sínum. Stutta svarið er, já þeir eru orðnir of áhrifamiklir.

5. Hyggst fyrirtæki þitt fjárfesta á næstu sex mánuðum og/eða bæta við sig starfsfólki?

Trúlegast verða ekki miklar breytingar á þessum þáttum rekstrarins en samhliða batnandi ástandi í efnahagslífinu eykst svigrúm til fjárfestinga og fjölgunar starfsfólks.

6. Einhver erlendur leiðtogi – lífs eða liðinn – sem hefur hrifið þig vegna stjórnkænsku?

Ef ég á að nefna einhvern sem er lífs þá dettur mér í hug Frans páfi. Hann er tilbúinn að brjóta upp rótgrónar hefðir Vatíkansins. Það þarf hugrekki til þess en hann hefur kjark til að fara nýjar leiðir í sínu verkefni.

7. Á að selja áfengi í matvörubúðum?

Vínbúðirnar standa sig vel í að þjónusta landsmenn en ég þekki það sjálfur að utan að það er gott að grípa vínflösku samhliða innkaupum á matvöru. Ekki forgangsverkefni.
Fjárfestingar fyrirtækja að aukast

Finnur Oddsson, forstjóri Nýherja, er á meðal þekktra stjórnenda sem sitja fyrir svörum í bók Frjálsrar verslunar, 300 stærstu. Hann segir ánægjulegt að fjárfesting atvinnuveganna sé að aukast.

1. Hvar finnst þér hafa tekist best til í viðskiptalífinu undanfarið ár?

Almennt finnst mér ég finna fyrir aukinni bjartsýni í atvinnulífinu og áhuga á framtíðinni. Þetta endurspeglast svo m.a. í því að atvinnuvegafjárfesting er smám saman að aukast, sem er forsenda betri árangurs framundan. En þar eigum við þó enn nokkuð í land.

2. Hverjir eru helstu veikleikar íslensks viðskiptalífs?

Gjaldeyrishöftin standa upp úr.

3. Hvaða þrír lykilþættir í stjórnun finnst þér mikilvægastir?

a) Að deila upplýsingum eins og kostur er.

b) Gefa fólki umboð til að nýta upplýsingar til góðra verka þannig að þeir sem best þekkja til taki ákvarðanir.

c) Taka töluvert oftar eftir því sem vel er gert heldur en því sem miður fer.

4. Finnst þér lífeyrissjóðir vera orðnir of áhrifamiklir í viðskiptalífinu?

Það væri heppilegra ef hlutfallslegt vægi lífeyrisjóða væri minna og annarra fjárfesta meira en nú er. Það er hins vegar ekki líklegt að þetta breytist að ráði fyrr en gjaldeyrishöftum verður aflétt og lífeyrissjóðum heimilt að fjárfesta annars staðar en hér.

5. Hyggst fyrirtæki þitt fjárfesta á næstu sex mánuðum og/eða bæta við sig starfsfólki?

Já, Nýherji mun fjárfesta, aðallega þó í þekkingu starfsfólks, til að styðja við sóknaráherslur sem eru framundan hjá okkur.

6. Einhver erlendur leiðtogi – lífs eða liðinn – sem hefur hrifið þig vegna stjórnkænsku?

Til að nefna einhvern, þá er Jeff Bezos hjá Amazon ansi séður. Fyrir 20 árum sá hann fyrir þörf (eða bjó hana til) og byggði fyrirtæki sem byrjaði í bóksölu en er nú einn stærsti seljandi tölvuinnviða í gegnum skýþjónustu.

7. Á að selja áfengi í matvörubúðum?

Það er sjálfsagt að auka frelsi í áfengissölu m.v. það sem nú er. En það eru mörg verkefni önnur sem eru brýnni á vettvangi stjórnmála að vinna að.
Núverandi stöðugleiki sjaldgæfur í hagsögunni

Birna Einarsdóttir, bankastjóri Íslandsbanka, situr fyrir svörum í bók Frjálsrar verslunar, 300 stærstu. Hún segir að núverandi stöðugleiki sé óvenjulegur og ekki algengur í hagsögu Íslendinga.

1. Hvar finnst þér hafa tekist best til í viðskiptalífinu undanfarið ár?

Lækkun verðbólgu og sá stöðugleiki sem hefur náðst í íslensku efnahagslífi styrkir stöðu bæði fyrirtækja og heimila. Stöðugleiki eins og sá sem við upplifum nú er ekki algengur í hagsögu íslands.

2. Hverjir eru helstu veikleikar íslensks viðskiptalífs?

Það eru gjaldeyrishöftin og sú staðreynd að við höfum ekki séð áætlun um hvernig við ætlum að afnema þau. Það er ákveðin hætta á því að við munum ekki þora að rugga bátnum horfandi til þess góða árangurs sem náðst hefur í efnahagsmálum.

3. Hvaða þrír lykilþættir í stjórnun finnst þér mikilvægastir?

Hlutverk stjórnenda er að hafa skýra framtíðarsýn og fá starfsfólkið með í þá vinnu sem er nauðsynleg til að ná markmiðunum. Stjórnanda verður að vera annt um starfsfólkið sitt. Góð upplýsingagjöf er svo lykilatriði svo að allir rói í sömu átt.

4. Finnst þér lífeyrissjóðir vera orðnir of áhrifamiklir í viðskiptalífinu?

Lífeyrissjóðirnir þurfa að uppfylla ákveðna fjárfestingaþörf en hafa haft takmarkaða möguleika til fjárfestinga vegna gjaldeyrishafta. Því virðast þeir vera stórir í fjárfestingum þar sem þær eiga sér stað hér á landi. Ég trúi því að þeir séu vel meðvitaðir um hlutverk sitt sem stórir aðilar á markaði.

5. Hyggst fyrirtæki þitt fjárfesta á næstu sex mánuðum og/eða bæta við sig starfsfólki?

Það er ólíklegt að við bætum við okkur starfsfólki á næstunni en fjárfestingar í jafnstóru fyrirtæki og Íslandsbanki er eru alltaf nauðsynlegar. Það er t.a.m. fyrirhugað að sameina höfuðstöðvar bankans og því fylgja framkvæmdir. Þá er einnig á áætlun nokkur fjárfesting í upplýsingatæknimálum.

6. Einhver erlendur leiðtogi – lífs eða liðinn – sem hefur hrifið þig vegna stjórnkænsku?

Ég var svo heppin að sjá Bill Gates, forstjóra Microsoft, tala á ráðstefnu fyrir nokkrum árum. Það sem mér finnst heillandi við hann er hans sterka framtíðarsýn. Hann er skemmtileg blanda af manni sem hefur mjög sterkar skoðanir á hvaða leiðir skuli taka inn í framtíðina og ákveðinni íhaldssemi. Þetta kórónaði hann með einstaklega auðmjúku fasi.

7. Á að selja áfengi í matvörubúðum?

Ég hef ekki myndað mér skoðun á því en get auðveldlega séð bæði kosti og galla við þá leið.
Heilindi, liðsheild og hagsýni

Ragnar Guðmundsson, forstjóri Norðuráls, situr fyrir svörum í bók Frjálsrar verslunar, 300 stærstu. Hann segir að heilindi, liðsheild og hagsýni séu þrjú megingildi starfsmanna Norðuráls.

1. Hvar finnst þér hafa tekist best til í viðskiptalífinu undanfarið ár?

Mikil gróska í ferðaþjónustu er eftirtektarverð og markaðssetning Íslands sem ákvörðunarstaðar allt árið um kring virðist ganga vel.

2. Hverjir eru helstu veikleikar íslensks viðskiptalífs?

Gjaldeyrishöft og hátt vaxtastig miðað við nágrannalönd. Vaxtastigið snertir lífskjör okkar allra, gerir fyrirtækjum sem ekki hafa beinan aðgang að erlendu lánsfjármagni erfitt fyrir og kemur illa við heimilin í landinu.

3. Hvaða þrír lykilþættir í stjórnun finnst þér mikilvægastir?

Heilindi, liðsheild og hagsýni eru þau þrjú megingildi sem stjórnendur og starfsfólk Norðuráls leggja áherslu á.

4. Finnst þér lífeyrissjóðir vera orðnir of áhrifamiklir í viðskiptalífinu?

Núverandi staða er afleiðing þess lokaða kerfis sem við búum við, þar sem fjárfestingarkostir eru fáir. Mikilvægt er að efla traust almennings á verðbréfum og veita öllum skilvirkan og góðan aðgang að fjárfestingum. Tímabundnir skattaafslættir eru góð hvatning, en einnig má greiða fyrir milliliðalausum aðgangi að verðbréfamörkuðum.

5. Hyggst fyrirtæki þitt fjárfesta á næstu sex mánuðum og/eða bæta við sig starfsfólki?

Við erum stöðugt að fjárfesta í aukinni framleiðslugetu og auknu virði afurða. Starfsmenn eru um 600 og við gerum ráð fyrir svipuðum fjölda næstu mánuði.

6. Einhver erlendur leiðtogi – lífs eða liðinn – sem hefur hrifið þig vegna stjórnkænsku?

Það kemur enginn sérstakur upp í hugann, en það má kannski nefna í þessu samhengi að kærleiksboðskapur Jesú Krists er góður grunnur fyrir lífið og hefur staðist tímans tönn.

7. Á að selja áfengi í matvörubúðum?

Já, en auðvitað þarf þó að gæta að takmörkun á aðgangi ungmenna að áfengi eins og gert er með tóbak.
Bjartsýni að aukast

Liv Bergþórsdóttir, forstjóri Nova, situr fyrir svörum í stjórnendaviðtölum Frjálsrar verslunar í bókinni 300 stærstu. Hún segist hafa áhyggjur af að útflutningur sé ekki að aukast sem skyldi en hann sé einn af undirstöðum hagvaxtar.

1. Hvar finnst þér hafa tekist best til í viðskiptalífinu undanfarið ár?

Líklega hefur viðskiptalífinu tekist best til í uppbyggingu ferðaþjónustu en sú starfsemi hefur skipt sköpun í þróun efnahagslífsins undanfarin ár. Það hefur verið unnið í því að byggja upp traust á atvinnulífinu að nýju og halda áfram eftir erfiðar aðstæður. Það er ánægjulegt að atvinnulífið virðist að nokkru leyti vera að taka við sér og fjárfestingar fara nú vaxandi í ýmsum greinum. Bjartsýni er að aukast.

2. Hverjir eru helstu veikleikar íslensks viðskiptalífs?

Við verðum að gera landið samkeppnishæfara og taka þátt í því sem er að gerast úti í heimi en ekki byggja upp lokað hagkerfi. Það er áhyggjuefni að útflutningur er ekki að aukast og hagvöxtur byggist á aukinni einkaneyslu.

Hér á landi eru enn miklir erfiðleikar í efnahagsumhverfinu sem gerir fyrirtækjum erfitt fyrir, t.d. búa íslensk fyrirtæki við háa vexti og mörg eru enn mikið skuldsett.

Óskilvirk stjórnsýsla og haftastefna, einangrun landsins í ljósi gjaldeyrishafta og fleiri þættir vinna ekki með okkur til framtíðar. Það er ekki gott að fyrirtæki í landinu og einstaklingar aðlagi sig þessu ástandi hafta.

3. Hvaða þrír lykilþættir í stjórnun finnst þér mikilvægastir?

Ég held að það sé ekki alveg hægt að nefna 1, 2 og 3. Þetta er alltaf samspil endalaust margra þátta. Stjórnandinn verður þó aldrei betri en fólkið sem hann hefur í kringum sig, skýr sýn, metnaður, gleði og allt hitt!

4. Finnst þér lífeyrissjóðir vera orðnir of áhrifamiklir í viðskiptalífinu?

Já, það er stórt áhyggjuefni þegar þeir eru farnir að selja og kaupa af sjálfum sér. Þetta er eitt af því sem kallar á afnám gjaldeyrishafta. Lífeyrissjóðirnir verða að fá tækifæri til að ávaxta fé sitt erlendis.

5. Hyggst fyrirtæki þitt fjárfesta á næstu sex mánuðum og/eða bæta við sig starfsfólki?

Fjárfestingar ársins 2014 eru yfir 600 mkr. hjá Nova, fyrst og fremst vegna öflugrar uppbyggingar á 4G-farsíma- og netkerfi fyrirtækisins.

Við höfum fjölgað stöðugildum um átta það sem af er árinu og áætlum sambærilega aukningu á næsta ári.

6. Einhver erlendur leiðtogi – lífs eða liðinn – sem hefur hrifið þig vegna stjórnkænsku?

Þeir eru auðvitað margir, t.d. Nelson Mandela, sem var stórbrotinn. Hvernig hann og Francois Pienaar, fyrirliði suðurafríska rugby-liðsins, nýttu íþróttina til að sameina þjóðina.

Myndin Invictus segir sögu þeirra og hvernig þeir fóru að því að sameina heila þjóð. Mandela fékk þjóðina til að horfa fram á veginn í stað þess að festast í fortíðarvanda.

7. Á að selja áfengi í matvörubúðum?

Já, ég er lítið fyrir boð og bönn. Vín er í dag orðið hluti af matarmenningunni og Íslendingar geta umgengist þessar vörur á sama hátt og aðrar þjóðir.
Thatcher vakti aðdáun

Pétur Björnsson, stjórnarformaður Ísfells, er einn tuttugu og fimm stjórnenda sem sitja fyrir svörum í bók Frjálsrar verslunar, 300 stærstu. Pétur bjó í Bretlandi á valdatíma Margrétar Thatcher og var umsvifamikill í sölu á fiskafurðum frá Íslandi.

1. Hvar finnst þér hafa tekist best til í viðskiptalífinu undanfarið ár?

Ótrúleg uppbygging ferðaþjónustunnar og áframhaldandi verðmætaaukning í sjávarútvegi sem leitt hefur af sér fjárfestingu í nýjum skipum og öðrum búnaði.

2. Hverjir eru helstu veikleikar íslensks viðskiptalífs?

Höft, samþjöppun og háir vextir.

3. Hvaða þrír lykilþættir í stjórnun finnst þér mikilvægastir?

Sýnileiki og mannleg samskipti, skýr markmið og eftirfylgni þeirra og almenn reglusemi, ekki síst í fjármálum.

4. Finnst þér lífeyrissjóðir vera orðnir of áhrifamiklir í viðskiptalífinu?

Já. Það er ömurleg þróun.

5. Hyggst fyrirtæki þitt fjárfesta á næstu sex mánuðum og/eða bæta við sig starfsfólki?

Það fer eftir ýmsum aðstæðum en ef tækifæri myndast munum við gera hvort tveggja eins og áður.

6. Einhver erlendur leiðtogi – lífs eða liðinn – sem hefur hrifið þig vegna stjórnkænsku?

Ég bjó í Englandi lengstan hluta valdatíma Margrétar Thatcher og verð að viðurkenna að hún vakti oft aðdáun mína.

7. Á að selja áfengi í matvörubúðum?

Ég tel reyndar bæði aðgengi og vöruval hjá ÁTVR mjög gott og enga knýjandi þörf á breytingum í þeim efnum.